Informácia 
o vyhodnotení čerpania dočasných colných kvót  a colných kvót na vybrané agropotravinárske komodity v roku 2001 

1. Čerpanie dočasnej colnej kvóty na dovoz vína (HS ex 2204 29) 

	Nariadením vlády Slovenskej republiky č. 155/2001 Z. z., ktorým sa dopĺňa nariadenie vlády SR č. 480/2000 – colný sadzobník, bola stanovená dočasná colná kvóta na dovoz vína v objeme 200 000 hl, (z toho 120 000 hl bieleho a 80 000 hl červeného), pri colnej sadzbe 25 %, s účinnosťou do  31.12.2001. 

V návrhu na  otvorenie dočasnej colnej kvóty  na rok 2001 sa vychádzalo zo skutočností vyplývajúcich z bilancie za rok 2000  (predovšetkým z odhadu odbytu  na rok 2001  486846 hl a zásob vína k 31.12.2000 270560 hl, z ktorej  vyplýval deficit cca 240 tis. hl. Rozdiel  deficitu a návrhu na otvorenie dočasnej colnej kvóty sa kryl  dovozmi  v rámci colných kvót minimálneho a bežného prístupu (GATT), preferenčných colných kvót na dovoz z Maďarska, Slovinska, Bulharska , Rumunska, ktoré boli s výnimkou Rumunska (44 %), vyčerpané vo výške    95 % - 100 %. 
 
Návrh na otvorenie dočasnej colnej kvóty na dovoz vína bol tiež odsúhlasený zástupcom   Zväzu výrobcov a spracovateľov hrozna (SLOVIN).

	Podľa údajov Colného riaditeľstva SR o stave čerpania colných kvót k 31.12.2001 bolo z kvóty 120 000 hl bieleho vína čerpané 44 274 hl, čo predstavuje 37 % a z kvóty 80 000 hl červeného vína bolo čerpané 41 353 hl, čo predstavuje 52 %. To znamená, že na celkovú kvótu 200 000 hl sa doviezlo cca 85 tis. hl (čerpanie na cca 43 %).
	 
	Čerpanie stanovenej kvóty na cca 40 % má dva dôvody. Prvým dôvodom boli ekonomické problémy niektorých podnikov Zväzu výrobcov vína na Slovensku, ktoré sa vyskytli až po formulovaní požiadavky na otvorenie dočasnej colnej kvóty, čo donútilo tieto podniky použiť finančné prostriedky na iné účely ako na dovozy vína na ďalšie spracovanie.  Druhým dôvodom bola vyššia úroda hrozna, ako sa pôvodne očakávala (cca  o 20 % vyššia) . Kým v predchádzajúcich dvoch rokoch bolo vinárskym podnikom ponúknuté na predaj do 30 tis. t hrozna, v roku 2001 to bolo  o cca 6 tis. ton viac.  Z týchto dôvodov pristúpili podniky Zväzu výrobcov vína na Slovensku k nákupu domácej suroviny s cieľom podporiť domáce vinohradníctvo aj s vedomím, že otvorená dočasná colná kvóta sa nevyčerpá. 

	Dosah na štátny rozpočet z otvorenia dočasnej colnej kvóty je pozitívny vo výške 38 mil.  Sk za vybraté clo a  97 mil. Sk za nepriame dane, pretože bez otvorenia colnej kvóty pri zníženom cle by sa nerealizovali dovozy, čím by bola ohrozená aj zamestnanosť v spracovateľskom priemysle.   

2. Čerpanie dočasnej colnej kvóty na dovoz pšenice a súraže ostatnej (HS   1001 9099),  jačmeňa ostatného (HS 1003 0090) a kukurice ostatnej        (HS 1005 9000) 

	Nariadeniami vlády Slovenskej republiky č. 23/2001 Z. z., 155/2001 Z.z. a 248/2001 Z.z., ktorými sa mení a dopĺňa nariadenie vlády SR             č. 480/2000 Z.z. – colný sadzobník, bola stanovená dočasná colná kvóta na dovoz  100 000 ton pšenice, 200 000 ton jačmeňa a 180 000 ton kukurice pri colnej sadzbe O % s účinnosťou do 30.6.2001, resp. kukurica do 30.9.2001.

- 2 -

	Pri komoditách pšenica a kukurica sa dočasná colná kvóta v rámci dovozu prostredníctvom ŠFTR vyčerpala prakticky na 100 % ( pšenica       98,9 %, kukurica 98,1 %). Kvóta sa nevyčerpala jedine u komodity jačmeň ostatný. Podľa vyjadrenia ŠFTR, ktorý uskutočňoval dovoz v najväčšej miere,  nečerpanie spôsobil nedostatok kŕmneho jačmeňa v okolitých štátoch, z ktorých cenové ponuky boli prijateľné. Ďalším dôvodom bolo aj  ustúpenie od niektorých ponúk predávajúcimi, ktorí v mnohých prípadoch aj upravovali ceny. 

	Dosah na štátny rozpočet z otvorenia dočasných colných kvót je negatívny vo výške  346 mil. Sk z nevybratého cla a 217 mil. Sk za DPH.

3. Čerpanie colných kvót minimálneho a bežného prístupu na  trh                  ( kvóty GATT/WTO) 

	Colné kvóty minimálneho a bežného prístupu na trh vyplývajú z Dohody o poľnohospodárstve WTO, prijatej v rámci záverečného dokumentu Uruguajského kola  rokovaní GATT/WTO. Premietnutím  predtým používaných netarifných opatrení do výšky cla tzv. tarifikácia poskytla približne rovnakú úroveň cla ako predtým používané clo a netarifné
opatrenie spolu. Slovenská republika uskutočnila tarifikáciu pri 24  agropotravinárskych tovaroch položkách.  Pri  týchto položkách prijali členovia  záväzok, že si vzájomne poskytnú colné koncesie na určité objemy dovozov. Tento záväzok bol premietnutý do tzv. kvót minimálneho a bežného prístupu na trh. Tento záväzok sa každoročne premieta do nariadenia vlády SR, ktorým sa vydáva colný sadzobník. Čerpanie colných kvót minimálneho a bežného prístupu na trh je uvedené v prílohe č. 1.

	Vykazovaný dosah na štátny rozpočet je pozitívny vo výške 333 mil. Sk za clo a 250 mil. Sk  za  nepriame dane. 	

- 3 -

4. Čerpanie dočasných colných kvót 

	Dočasné colné kvóty na rozdiel od kvót  minimálneho a bežného prístupu na trh, nepredstavujú colné koncesie, ale sú vyvolané aktuálnou potrebou Slovenskej republiky doviezť určité tovary  so zníženou colnou sadzbou tak, aby ich prípadný deficit, napríklad v dôsledku sezónnych vplyvov (neúroda), nespôsobil problémy domácim spracovateľom.
	
	Dočasné colné kvóty sa môžu vyhlásiť buď ihneď pri príprave  colného sadzobníka, resp. v priebehu roka v závislosti na aktuálnej potrebe.  Tieto sa vyhlasujú nariadením vlády Slovenskej republiky, ktorým sa mení a dopĺňa nariadenie vlády, ktorým sa vydáva colný sadzobník.  Prehľad čerpania týchto kvót je uvedený v prílohe č. 2 tohto  materiálu.

Dosah na štátny rozpočet z otvorenia dočasných colných kvót je negatívny  vo výške 7 mil. Sk za clo a 18 mil. Sk za DPH.

- 4